Atkvæðagreiðsla stendur yfir hjá Flugfreyjufélaginu um kjarasamning við Samtök atvinnulífsins vegna Air Iceland Connect. Berglind Hafsteinsdóttir, formaður félagsins, segir að samningurinn feli í sér aukið vinnuframlag en félagið hafi ekki komist lengra í viðræðum vegna stöðu flugfélagsins.
Það má segja að þessi samningur sé vissulega hagræðingarsamningur, en miðað við stöðuna sem uppi er hjá fyrirtækinu og í fluggeiranum í heild sinni má segja að við séum sáttar miðað við aðstæður. Samningurinn felur í sér aukið vinnuframlag. Og önnur sem sagt hagræðingaratriði til að tryggja sveigjanleika og hagræðingamöguleika hjá Air Iceland Connect, það er erfið staða þegar verið er að gefa eftir veigamikil atriði í samningnum en lengra varð ekki komist.
Kjarasamningar hafa verið lausir í um tvö ár. Samningurinn, sem var undirritaður hjá ríkissáttasemjara í síðustu viku, tekur til hátt í 20 flugfreyja hjá Air Iceland Connect og gildir í fjögur ár.
Atkvæðagreiðslu um samninginn lýkur á þriðjudaginn.
ég býst við að hann verði samþykktur og maður vonar það að sjálfsögðu alltaf.